Iordaniyalik 19 yoshli bokschi yoshlar o‘rtasidagi Jahon chempionatida olgan jarohati tufayli vafot etdi

Iordaniyalik 19 yoshli bokschi Rashid as-Svaysat Polshada o‘tgan yoshlar o‘rtasidagi Jahon Chempionatida olgan jarohatidan o‘n kun o‘tib vafot etdi.

-81 kg vazn toifasida harakat qilgan As-Svaysat estoniyalik Anton Vinogradovga qarshi kechgan jangning uchinchi raundida o‘zini yomon his qilgan va hushini yo‘qotgan.
Unga ringning o‘zida tibbiy yordam ko‘rsatilgan, shundan keyin u shifoxonaga olib borilgan va sportchining miyasida jarrohlik amaliyoti o‘tkazilgan. Oradan bir yarim hafta o‘tib Rashid olamdan ko‘z yumgan.
Ayni vaqtda Polsha politsiyasi voqea joyida tergov ishlarini olib bormoqda. Hozircha sportchining o‘limiga nima sabab bo‘lgani noma’lum bo‘lib qolmoqda.
Ushbu holat yuzasidan Iordaniya Olimpiya qo‘mitasi va AIBA tashkiloti sportchining yaqinlariga hamdardlik bildirdi.
Eslatib o‘tamiz, Polshada bo‘lib o‘tgan musobaqada ushbu vazn toifasida o‘zbekistonlik Shohjahon Abdullayev qatnashdi va bronza medaliga sazovor bo‘ldi.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!